П Р О Т О К О Л   07

ОТ  ЗАСЕДАНИЕ НА КОМИСИЯ  “ПРОФЕСИОНАЛНА ЕТИКА И ПРЕВЕНЦИЯ НА КОРУПЦИЯТА”  ПРИ  ВСС, ПРОВЕДЕНО НА  25.02.2013 г.

ПРИСЪСТВАТ: Ясен Тодоров – председател, Даниела Костова  - зам.председател и членовете: Васил Петров, Галина Карагьозова,   Димитър Узунов, Мария Кузманова  и  Юлиана Колева.
	  
	ОТСЪСТВАТ:  Галя Георгиева, Незабравка Стоева и  Румен Боев  

На заседанието присъстват още: Мая Атанасова и  Диляна Янкова, старши юрисконсулти в дирекция „Правна”.
 
 Заседанието протече при следния дневен ред:
 
1. Проект за изменение и допълнение на Вътрешните правила за организацията и дейността на Комисия „Професионална етика и превенция на корупцията” на ВСС. 
2. Писмо-отговор от главния прокурор – г-н Сотир Цацаров във връзка с водено срещу Румяна Методиева Ченалова, съдия в СГС, наказателно производство на Основен съд Скопие І, следствен отдел, ХІІ, КИ № 1355/11 от 13.02.2012 г.  
/вх № 11-03-071/21.02.2013 г./
2. Разглеждане на жалби.
3. Разглеждане на сигнали, получени в антикорупционните кутии, поставени в сградите на органите на съдебната власт. 
4. Разни.

ОТНОСНО: Т. 1. Проект за изменение и допълнение на Вътрешните правила за организацията и дейността на Комисия „Професионална етика и превенция на корупцията” на ВСС.

	Г-н Тодоров: Предлагам точка  15 да придобие следната редакция: „Предложенията, исканията, молбите, сигналите, жалбите и другите материали се разпределят от представляващия ВСС, от главния секретар на ВСС или от директора на дирекция „Правна” АВСС на експертните сътрудници на Комисията за първоначална обработка и се регистрират като преписки на КПЕПК”. 
	Новото в т.15 е, че материалите се  разпределят на „експертните сътрудници на Комисията за първоначална обработка и се регистрират като преписки на КПЕПК”. Нататък говорим за преписки, а не за сигнали, жалби, молба и т.н. 
	По този текст нямаше спор  на миналото заседание. 
	Точка 16 от правилата да отпадне и да придобие следната редакция: 
„Обработените от експертните сътрудници преписки се докладват на председателя или в негово отсъствие на заместник - председателя на Комисията”. 	 
	Нов текст на точка 17 – „Председателят на Комисията или в негово отсъствие заместник -председателят при запознаването си с преписките извършва преценка относно наличието на предпоставките по чл. 112 и чл. 124 ал. 1 от АПК, както и преценка на относимостта на преписките към правомощията на КПЕПК съгласно  нормите на чл. 39а ал. 1 т.т. 2, 3 и 4 от ЗСВ.
След извършване на горната преценка председателят или в негово отсъствие заместник - председателят разпределят относимите към правомощията на Комисията преписки на членовете на КПЕПК, които да ги проучат и докладват в заседание на комисията.
Всеки член на ВСС може да поиска дадена преписка да бъде разгледана от Комисията въпреки преценката на председателя или заместник-председателя.
Към точка 18 от вътрешните правила  да се добави следният абзац „Решенията по преписките се вземат в срока по чл. 121 от АПК”
Точка 17 от Вътрешните правилата става точка 20.
 Г-жа Ю. Колева: Имам една забележка. В чл.18, последната алинея „Всеки член на КПЕПК може ....  Според мен трябва да бъде „Всеки член на ВСС....” . Иначе изолираме от възможността за участие на останалите колеги, които на са членове на КПЕПК.
Г-н Тодоров: Съгласен съм, така е по-демократично.
Да включим и „ информация и становище”

Комисия “Професионална етика и превенция на корупцията” единодушно приема направените предложения за изменения и допълнения на Вътрешните правила за организацията и дейността на Комисия „Професионална етика и превенция на корупцията” на ВСС, които придобиват следната редакция:

ВЪТРЕШНИ ПРАВИЛА
ЗА ОРГАНИЗАЦИЯТА И ДЕЙНОСТТА НА 
КОМИСИЯ „ПРОФЕСИОНАЛНА ЕТИКА И ПРЕВЕНЦИЯ НА КОРУПЦИЯТА”

	1. Настоящите правила уреждат организацията и дейността на КПЕПК, наричана по-долу Комисията, при изпълнение на правомощията  й,  уредени в чл. 39а от Закона за съдебната власт (ЗСВ) и чл.21 от Правилника за организацията на дейността на Висшия съдебен съвет и неговата администрация  /Правилника/
2. Комисията се състои от десет членове на ВСС, които може да се сменят на ротационен принцип, след две и половина години, след решение на ВСС (чл.16, ал.1 от Правилника)
3. Комисията избира от състава си председател и заместник председател (чл.16, ал.2  от Правилника)
4.  Главният секретар на ВСС определя със заповед експертните и техническите сътрудници на комисията, които подпомагат дейността й.
5. Комисията провежда редовни и извънредни заседания, като редовните заседания се провеждат най-малко веднъж седмично. Кратки протоколи от заседанията се публикуват на интернет - страницата на ВСС. 
6. Редовните заседания се провеждат всеки понеделник по предварително изготвен и обявен дневен ред. При необходимост заседанията може да се провеждат и в друг ден и време, по решение на Комисията или нейния Председател.
7. Комисията заседава и взема валидно решение ако присъстват повече от половината от членовете й.
8.  Решенията се взимат с явно гласуване, с мнозинство повече от половината от присъстващите членове.
9.  Председателят на комисията ръководи заседанията, докладва материалите по дневния ред и подписва протокола. 
10. Председателят определя кои материали да бъдат включени в дневен ред, който се обявява на членовете поне един ден преди заседанието.
11. Проектът на дневен ред се подготвя технически от експертите и техническите сътрудници и се обявява от тях, в посочения в т.10 срок, след подписване на проекта от председателя.
12. Техническият сътрудник на комисията оформя решенията в протокол като посочва мотивите за вземането им, парафира протокола заедно с експертния сътрудник и го предоставя на председателя за подпис.
13.  Движението на преписките и съхраняването на  решенията  се урежда с Вътрешните правила за документооборота, деловодната и архивната дейност в АВСС, утвърдени със заповед № 95-00-278/06.12.2010 г. на главния секретар на ВСС. 
14. Публикуването на всички материали се извършва чрез вътрешната електронна мрежа за обмен,  а решенията на Комисията и на интернет - страницата на ВСС.
15.  Предложенията, исканията, молбите, сигналите, жалбите и другите материали се разпределят от представляващия ВСС, от главния секретар на ВСС или от директора на дирекция „Правна” в АВСС на експертните сътрудници на Комисията за първоначална обработка и се регистрират като преписки на КПЕПК.
16. Обработените от експертните сътрудници преписки се докладват на председателя или в негово отсъствие на заместник - председателя на Комисията.
17. Председателят на Комисията или в негово отсъствие заместник -председателят при запознаването си с преписките извършва преценка относно наличието на предпоставките по чл. 112 и чл. 124 ал. 1 от АПК, както и преценка на относимостта на преписките към правомощията на КПЕПК съгласно  нормите на чл. 39а ал. 1 т.т. 2, 3 и 4 от ЗСВ.
След извършване на горната преценка председателят или в негово отсъствие заместник - председателят разпределят относимите към правомощията на Комисията преписки на членовете на КПЕПК, които да ги проучат и докладват в заседание на комисията.
Всеки член на ВСС може да поиска дадена преписка да бъде разгледана от Комисията въпреки преценката на председателя или заместник-председателя.
18. Комисията и определените докладчици могат да изискват информация и становище от административните ръководители на органите на съдебната власт и/или от други лица и институции, както и да възлагат  извършване на проверки и изготвяне на становища от административните ръководители на органите на съдебната власт и от Етичните комисии по места.
Решенията по преписките се вземат в срока по чл. 121 от АПК.
19. Комисията взаимодейства с останалите постоянни комисии на Висшия съдебен съвет и им препраща материали от тяхна компетентност.
20. Комисията внася проекти за решения в заседанията на Висшия съдебен съвет. Когато не се налага вземане на решение от ВСС, по решение на комисията, председателят  изпраща отговор до съответния адресат. 
 21. Комисията приема годишен отчет за работата си, който след решение, става част от годишния отчет на ВСС. 
 
Вътрешните правила за организацията и дейността на Комисия „Професионална етика и превенция на корупцията” са приети с  решение по протокол № 45 от 12.11.2012 г. и изменени и допълнени  с решение по протокол № 7 от 25.02.2013 г. на КПЕПК. 
Вътрешните правила да се публикуват на интернет страницата на ВСС. 

ОТНОСНО: Т. 2. Писмо-отговор от главния прокурор – г-н Сотир Цацаров във връзка с водено срещу Румяна Методиева Ченалова, съдия в СГС, наказателно производство на Основен съд Скопие І, следствен отдел, ХІІ, КИ № 1355/11 от 13.02.2012 г.  
/вх № 11-03-071/21.02.2013 г./

	Докладва г-н Ясен Тодоров: 	
 ...........
След разисквания,

Комисия “Професионална етика и превенция на корупцията”

					Р  Е  Ш  И:

	 Приема за сведение и оставя “към дело” писмото на главния прокурор.
	Отлага разглеждането на преписката и предложението за изслушване на съдия Румяна Ченалова за следващото заседание на Комисия “Професионална етика и превенция на корупцията”. 

	Точка 3 се отлага.

ОТНОСНО: Т. 4. Разни. 

Докладва г-н Ясен Тодоров: 

1. Преписка с вх. № 94-00-058/17.01.2013 г., образувана по сигнал на .... от гр. Видин.  
Поради отсъствието на г-жа Галя Георгиева, която е докладчик по преписката

 Комисия “Професионална етика и превенция на корупцията”

					Р  Е  Ш  И:

	Отлага разглеждането на преписката за следващото заседание на Комисия “Професионална етика и превенция на корупцията”.

2. Писмо от	 Главния прокурор на Република България с вх. № 11-03-129/20.02.2013г.	
	Главният прокурор предлага на ВСС при необходимост от изискване на данни от прокуратурите в страната, това да става чрез него, а не чрез административните ръководители, с цел подобряване на организацията на работа и експедитивност.  
	По същия начин предлага да  се изпращат и решения на ВСС, както и тези на постоянните комисии, които създават задължения за прокуратурата.
	Така ще се улесни както бързото предоставяне на необходимата информация на ВСС, така и организацията по изпълнение на решенията на съвета и комисиите към него. 

Комисия “Професионална етика и превенция на корупцията”

					Р  Е  Ш  И:

	Приема за сведение и изпълнение писмото на главния прокурор. 

	3. По преписката, която беше докладвана от г-н Васил Петров. Сдружение „Антимафия” с председател Георги Дражев, които искаха на два пъти да бъдат изслушани от пленарния състав на съвета. Имаха протест по време на заседанието на съвета миналия четвъртък. С г-н Цацаров приехме г-н Дражев и още двама души от това сдружение. В устен вид изложиха свои оплаквания и виждания за лоша работа и корупционни практики в органите на съдебната власт. Най–вече от прокуратурите на територията на Бургаския и Ямболския съдебен район. Бяха цитирани имена на апелативния прокурор, на прокурора Огнян Стоянов, зам. окръжен прокурор в Бургас, окръжния прокурор на Ямбол, Георги Ханджиев и неговия заместник Милен Божидаров. Постигнахме уговорка да систематизират всички данни, с които разполагат и да бъдат изпратени на вниманието на нашата комисия и на вниманието на главния прокурор. След като ние ги разгледаме и анализираме ще преценим кое е от нашата компетентност и да им отговорим какви мерки ще бъдат взети.    
	 
	Комисия “Професионална етика и превенция на корупцията”

					Р  Е  Ш  И:

	Отлага разглеждането на преписката до получаване на материали от сдружение „Антимафия”.

ПРЕДСЕДАТЕЛ НА „КОМИСИЯ
				ПРОФЕСИОНАЛНА ЕТИКА И
				ПРЕВЕНЦИЯ НА КОРУПЦИЯТА: /п/

                                                                                             ЯСЕН ТОДОРОВ